แนวโน้มดัชนีเช้านี้ผันผวน ปัจจัยนอกปท.เป็นหลัก
นักวิเคราะห์ฯคาดตลาดหุ้นไทยเช้านี้ผันผวน เหตุตลาดภูมิภาคแกว่งทั้งขาขึ้น-ขาลง กังวลเรื่องปัญหาหนี้สินในยุโรป
27 พ.ค. 2553

นักวิเคราะห์ฯคาดตลาดหุ้นไทยเช้านี้ผันผวน เหตุตลาดภูมิภาคแกว่งทั้งขาขึ้น-ขาลง กังวลเรื่องปัญหาหนี้สินในยุโรป 
นายเจริญ เอี่ยมพัฒนธรรม รองกรรมการผู้จัดการ บล.เคทีซีมิโก้ กล่าวว่า ตลาดหุ้นไทยเช้านี้คาดว่าจะผันผวน เนื่องจากตลาดหุ้นอื่นในแถบภูมิภาคเอเชียเช้านี้มีการแกว่งทั้งขาขึ้นและขาลง ซึ่งตลาดฯเวลานี้มีความเสี่ยงจากปัจจัยภายนอกประเทศ ทั้งเรื่องของจีนที่ต่างมองว่าจะเกิดฟองสบู่หรือเปล่า 
อีกทั้งยังกังวลเรื่องปัญหาหนี้สินในยุโรป แต่คิดว่าไม่น่าจะลามแล้ว ซึ่งถ้าจริงตลาดหุ้นน่าจะดีขึ้น ส่วนปัจจัยในประเทศเวลานี้มีเพียงเรื่องเดียวคือต่างชาติยังขายอยู่อย่างต่อเนื่อง ดังนั้นจึงมองว่าเมื่อตลาดฯปรับตัวขึ้นก็จะมีแรงขายออกมา และถ้าตลาดฯปรับตัวลงก็จะมีคนเข้ามาซื้อมากขึ้น พร้อมให้แนวรับ 714 จุด แนวต้าน 740 จุด